MT Il-Ġurnal Uffiċjali tal-Unjoni Ewropea C 218/7

Opinjoni tal-Kumitat tar-Reġjuni dwar is-“Setturi Kulturali u Kreattivi għal Tkabbir u Impjiegi”

2013/C 218/02

IL-KUMITAT TAR-REĠJUNI

— jilqa’ b’sodisfazzjon il-fatt li l-kultura hija rikonoxxuta bħala għodda għall-iżvilupp lokali u reġjonali u tiġi enfasizzata l-importanza tal-istrateġiji ta’ speċjalizzazzjoni intelliġenti u tal-approċċi olistiċi għall-iżvilupp kreattiv;

— jissuġġerixxi li jiġu żviluppati kunċetti kreattivi fil-livell lokali u reġjonali, li jiddaħħlu f’“Forum għall-Kreattività Ewropea”, li jlaqqa’ flimkien gruppi pubbliċi, privati u volontarji biex janalizzaw kif l-Ewropa tista’ tapplika soluzzjonijiet kreattivi għal problemi lokali u Ewropej urġenti;

— jenfasizza l-importanza li nitgħallmu l-ħiliet kreattivi minn età żgħira, biex b’hekk iż-żgħażagħ ikollhom l-awtonomija meħtieġa biex jibbenefikaw bis-sħiħ mill-forom ġodda ta’ aċċess għall-kultura u jħejju lilhom innifishom aħjar għall-impjiegi futuri; b’mod partikolari, dawn jgħinu kemm liż-żgħażagħ kif ukoll lis-soċjetà inġenerali jindirizzaw il-konsegwenzi tal-bidla diġitali;

— jappoġġja l-enfasi li l-Komunikazzjoni tagħmel fuq il-ħtieġa li jiġu semplifikati r-regoli eżistenti u jiżdied l-aċċess għall-finanzjament estern għas-setturi kulturali u kreattivi;

— jitlob bis-sħiħ li l-kultura u l-kreattività jiġu integrati aħjar fl-Istrateġija Ewropa 2020, u li jiġu rikonoxxuti r-rabtiet ma’ oqsma oħra ta’ politika, bħall-industrija, it-turiżmu, l-edukazzjoni u l-finanzjament.

Relatur Is-Sur ROMBOUTS (NL/PPE), Sindku tal-Belt ta’ ’s Hertogenbosch Dokument ta’ referenza Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Il-promozzjoni tas-setturi kulturali u kreattivi għal tkabbir u l-impjiegi fl-UE COM(2012) 537 final

I. RAKKOMANDAZZJONIJIET TA’ POLITIKA

IL-KUMITAT TAR-REĠJUNI

Kuntest ġenerali

1. jilqa’ b’sodisfazzjon il-Komunikazzjoni dwar “Il-promozzjoni tas-setturi kulturali u kreattivi għal tkabbir u l-impjiegi fl-UE”, li hija strateġija f’waqtha li għandha l-għan li tisfrutta bis-sħiħ il-potenzjal ta’ dawn is-setturi għall-iżvilupp soċjoekonomiku. Jilqa’ b’mod partikolari l-enfasi fuq il-kapaċità tas-setturi kulturali u kreattivi (SKK) li jiġġeneraw it-tkabbir u l-impjieg, il-kontribut tagħhom għat-trawwim tal-innovazzjoni u l-effetti sekondarji potenzjali f’setturi u politiki oħra. Il-Komunikazzjoni turi l-livell għoli ta’ sinerġija bejn il-pożizzjonijiet tal-Kummissjoni Ewropea u tal-KtR fl-approċċ tagħhom għall-potenzjal tal-kultura u l-kreattività għat-tkabbir. Il-Kumitat jenfasizza l-importanza tal-livell lokali u reġjonali għall-iżvilupp tas-SKK fl-Ewropa, kif rifless fl-Opinjoni tal-KtR dwar “L-esplojtazzjoni tal-potenzjal tal-industriji kulturali u kreattivi” (1), liema argument huwa rifless ukoll fil-Komunikazzjoni;

2. ifakkar li f’perjodu ta’ kriżi ekonomika u finanzjarja, is-setturi kulturali u kreattivi jistgħu jaqdu rwol ukoll fil-ksib tal-objettivi tal-politika soċjali u tas-saħħa b’mod kreattiv, billi jħeġġu l-innovazzjoni filwaqt li jikkontribwixxu għat-tkabbir (2);

3. itenni li l-kultura għandha valur intrinsiku li huwa indipendenti mill-aspetti ekonomiċi tal-beni u s-servizzi kulturali u jisħaq li din in-natura doppja ma tkunx orjentata biss lejn l-utilità ekonomika tal-kultura (3);

4. jilqa’ b’sodisfazzjon kemm il-fatt li l-Komunikazzjoni tirrikonoxxi l-benefiċċji potenzjali importanti tal-investiment strateġiku fis-SKK fil-livell lokali u reġjonali, kif ukoll it-talba għal tweġiba strateġika komprensiva li tinvolvi l-atturi kollha mil-livell lokali sal-livell tal-UE;

5. jilqa’ b’sodisfazzjon il-fatt li fil-Komunikazzjoni, il-kultura hija rikonoxxuta bħala għodda għall-iżvilupp lokali u reġjonali u tiġi enfasizzata l-importanza tal-istrateġiji ta’ speċjalizzazzjoni intelliġenti;

6. jirrikonoxxi l-bżonn ta’ integrazzjoni iżjed b’saħħitha bejn l-istrateġiji fil-livell lokali u reġjonali u dawk fil-livell nazzjonali u l-enfasi proposta fuq il-valutazzjoni tal-potenzjal tas-setturi fl-istrateġiji għall-iżvilupp reġjonali fil-programmi futuri dwar il-Politika ta’ Koeżjoni;

7. ifakkar fil-pożizzjonijiet preċedenti tal-KtR dwar il-Kapitali Ewropej tal-Kultura (EcoC) bħala avveniment importanti li jenfasizza r-rikkezza, id-diversità u l-aspetti komuni tal-kulturi Ewropej (4). Flimkien mal-inizjattiva taċ-Ċertifikat tal-Patrimonju Ewropew, jistgħu jintużaw ukoll bħala laboratorji għall-iżvilupp tal-udjenzi u l-parteċipazzjoni taċ-ċittadini;

8. jilqa’ b’sodisfazzjon il-proposti mill-Kummissjoni għall-ħolqien ta’ programmi fil-qasam tal-kooperazzjoni sabiex jiġi żgurat tagħlim reċiproku, bil-għan li jiġi żviluppat netwerk ta’ kuntatti li jiffaċilita l-iskambju u jiżgura d-diversità. L-azzjoni tal-UE, flimkien mal-kontribut tal-awtoritajiet lokali u reġjonali, ser ikunu meħtieġa għall-promozzjoni tas-settur kulturali sabiex dan ikun jista’ jagħmel il-qabża mil-livell lokali għal dak dinji;

9. jidher li l-proposti tal-Kummissjoni, kif inhuma deskritti attwalment fil-Komunikazzjoni inkwistjoni, ma jqajmu l-ebda argument dwar ir-rispett tal-prinċipji tas-sussidjarjetà. Madankollu, jeħtieġ li fil-ġejjieni jiġu ssorveljati miżuri/azzjonijiet konkreti peress li dawn jiġu proposti/adottati fil-livell tal-UE;

Rakkomandazzjonijiet

IL-BŻONN TA’ VIŻJONI FIT-TUL

10. fid-dawl tal-isfidi attwali li qed tiffaċċja l-Ewropa, il-KtR jenfasizza l-bżonn ta’ viżjoni fit-tul li tista’ twitti t-triq lejn il-prosperità u kwalità ta’ ħajja aħjar għal kulħadd. Jeħtieġ li din ix-xorta ta’ viżjoni jkollha rabta mill-qrib mal-kultura u l-kreattività. Il-KtR jaqbel li l-influwenza internazzjonali tal-UE hija bbażata fuq l-immaġinazzjoni, il-kreattività u l-innovazzjoni billi jiġu segwiti ideat ġodda, kunċetti ġodda u proġetti ġodda u jinsab konvint li s-SKK jistgħu jagħtu kontribut sostanzjali f’dan ir-rigward;

11. dan jifhmuh tajjeb il-bliet u r-reġjuni li qed iħabirku biex iċ-ċittadini tagħhom ikollhom kwalità ta’ ħajja aħjar. Hemm bżonn ta’ viżjoni li torbot il-kwalitajiet rotob tal-bliet u r-reġjuni Ewropej mal-ġlieda kontra l-qgħad u l-esklużjoni tal-gruppi vulnerabbli. Din il-viżjoni tista’ ssir iżjed konkreta għaċ-ċittadini billi jiġu żviluppati kunċetti kreattivi fil-livell lokali u reġjonali, li jiddaħħlu f’“Forum għall-Kreattività Ewropea”, li jlaqqa’ flimkien gruppi pubbliċi, privati u volontarji biex janalizzaw kif l-Ewropa tista’ tapplika soluzzjonijiet kreattivi għal problemi lokali u Ewropej urġenti. F’dan il-kuntest, il-KtR jixtieq jenfasizza b’mod partikolari l-importanza li l-kreattività, is-soluzzjoni tal-problemi u l-għarfien u l-ħiliet artistiċi u kulturali jkunu fil-qalba tas-sistema edukattiva kollha;

12. għalhekk huwa importanti, kif tgħid il-Komunikazzjoni, li l-qawwa tal-kultura u l-kreattività tintuża b’mod multifunzjonali. Dan jitlob mhux biss il-mudell vertikali u orizzontali progressiv propost fil-Komunikazzjoni, iżda approċċ li jittratta l-ekosistema kulturali kollha kemm hi. Dan jinkludi, l-ewwel u fuq kollox, is-saħħa parteċipattiva taċ-ċittadini fil-proċess tal-kokreazzjoni u rikonoxximent tal-valur li l-kultura u l-kreattività jrabbu l-għeruq f’postijiet partikolari;

13. jinnota li f’dinja globalizzata, il-kultura ssir kwalità essenzjali tal-lokalità, li tiddetermina n-natura attraenti tal-post u, b’hekk, il-kompetittività għall-intrapriżi, l-investituri u l-individwi kreattivi u intraprenditorjali. Għaldaqstant, it-titjib tal-kwalità tal-ħajja sar għan importanti fil-programmi lokali u reġjonali għall-iżvilupp. Il-bilanċ bejn id-diversità, ir-riżorsi kreattivi u kulturali kif ukoll is-servizzi u l-infrastrutturi adegwati huma importanti. Dawn il-kwistjonijiet jiġu indirizzati l-aħjar fil-livell lokali u reġjonali, peress li l-awtoritajiet lokali u reġjonali huma l-aħjar entitajiet biex jorbtu d-diversità u l-identità mal-programmi għall-iżvilupp. Għalhekk, jappella għall-iżvilupp ta’ sħubijiet bejn iċ-ċentri tar-riċerka u l-laboratorji tal-innovazzjoni biex jiġu studjati l-effetti tal-kwalità tal-lokalità fuq deċiżjonijiet li jittieħdu dwar il-lok u l-iżvilupp ekonomiku u soċjali;

14. l-Ewropa mhijiex biss żona ekonomika importanti, iżda kultura kondiviża li hija bbażata fuq valuri importanti ta’ fiduċja u inklużjoni li jsawru l-kapital soċjali, u b’hekk tipprovdi bażi għall-innovazzjoni u l-kreattività. Fl-istess ħin, din l-atmosfera ta’ unità fid-diversità tappoġġja sens ta’ sikurezza personali li jżid il-kwalità ta’ ħajjet iċ-ċittadini u jżid l-attrazzjoni tal-bliet u r-reġjuni Ewropej bħala postijiet tajbin fejn wieħed jgħix, u b’hekk fl-aħħar mill-aħħar iżid il-kompetittività;

KULTURA U LOKALITAJIET INNOVATTIVI

15. jinnota li filwaqt li l-Komunikazzjoni tenfasizza l-bżonn li s-setturi jiġu konnessi, hija tenfasizza inqas il-bżonn li l-flussi tal-għarfien u l-kapital kreattiv jiġu ankrati fil-lokalità. B’rabta mal-“clusters kulturali” jew id-“distretti kreattivi”, il-KtR jisħaq li jeħtieġ li l-bliet u r-reġjuni jitpoġġew fil-qalba tan-netwerks tal-għarfien sabiex jibbenefikaw bis-sħiħ mill-moviment ħieles tal-ideat, il-kapital u l-persuni fl-ekonomija diġitali globali. L-appoġġ tal-awtoritajiet lokali u reġjonali huwa kruċjali għall-iżvilupp ta’ dawn il-clusters, iżda jeħtieġ li anke dawn jiġu konnessi man-netwerks tal-għarfien fil-livell Ewropew u dinji sabiex tissaħħaħ l-effettività tagħhom;

16. l-ankrar tal-kreattività fil-lokalità jitlob inizjattivi lokali u reġjonali speċifiċi li jkunu intelliġenti, sostenibbli u strateġiċi. Dan jipprovdi lill-awtoritajiet lokali u reġjonali bi rwol partikolarment importanti f’dan ir-rigward. L-iżvilupp tal-kultura fil-livell lokali jsaħħaħ l-identità u l-karattru distintiv lokali, u b’hekk jinħolqu prodotti kulturali li mhux faċli jiġu trasferiti u għalhekk joħolqu valur uniku bbażat fil-lokalità. Dawn il-fatturi lokali huma importanti wkoll fil-livell Ewropew;

17. iqis li l-komunità li tinvesti fil-kultura, l-edukazzjoni u l-isport toħloq aktar ġid, benesseri u sikurezza. Dan il-fatt sempliċi jgħodd ukoll għal belt jew raħal, ir-reġjun tiegħu, pajjiż, kif ukoll kontinent sħiħ. Il-KtR jappella għal aġenda ambizzjuża fil-livell tal-UE biex l-Ewropa ssir kontinent attraenti u li jispira lill-individwi – “il-post ideali fejn wieħed jgħix” għaż-żgħażagħ tal-lum u ta’ għada, kontinent li joħloq impjiegi ġodda, fejn il-ġenerazzjonijiet futuri jistgħu jgħixu fi klima sigura u f’ambjent nadif u bi kwalità għolja tal-ħajja;

18. huwa tal-fehma li l-fiduċja hija kruċjali għall-kwalità tal-lokalità, għax tipprovdi l-bażi għas-sikurezza personali, li tagħmilha possibbli li l-persuni jitlaqqgħu flimkien u jaqsmu l-ideat tagħhom, u b’hekk jinħolqu ħsibijiet kreattivi u innovazzjoni. Dawn iż-żoni jgħinu wkoll biex il-prodotti kreattivi, il-wirt intanġibbli u l-persuni kreattivi jiġu ankrati fil-lokalitajiet. Dan għandu dimensjoni ekonomika, pereżempju mil-lat tar-rwol tal-kultura biex trendi l-lokalitajiet distintivi għat-turiżmu. Iżda għandu wkoll dimensjoni soċjali importanti, peress li kultura ta’ fiduċja tipprovdi wkoll il-bażi għall-koeżjoni soċjali;

19. dawn il-kwistjonijiet kumplessi jagħmluha ċara li hemm bżonn ta’ approċċ olistiku. Il-kreattività u l-innovazzjoni huma bbażati fuq l-għarfien u l-ħiliet u fuq netwerks soċjali u ekonomiċi. Għalhekk, għandna nfittxu li naslu għal żvilupp kreattiv b’mod strateġiku bħala tentattiv kollettiv u kooperattiv ta’ fertilizzazzjoni reċiproka. Mhumiex biss is-SKK jew l-aġenti ekonomiċi li huma involuti f’dawn il-proċessi, iżda l-popolazzjoni usa’ inġenerali;

20. għalhekk, jilqa’ b’sodisfazzjon il-fatt li l-Kummissjoni beħsiebha tappoġġja t-tagħlim bejn il-pari fost l-amministrazzjonijiet tal-bliet, biex tippermetti lil dawk li jfasslu l-politika fil-livell lokali biex jaqsmu u jqabblu l-esperjenza dwar l-impatt tal-kultura fir-riġenerazzjoni soċjali u ekonomika tal-bliet. Iżda l-KtR iħeġġeġ viżjoni iżjed wiesa’ tal-kultura u l-kreattività, li tinvolvi fi proċessi bħal dawn lill-kuntest reġjonali, iċ-ċittadini, l-intrapriżi u l-organizzazzjonijiet mingħajr skop ta’ qligħ. Wieħed mill-mekkaniżmi għal dan il-għan jista’ jkun il-mudell ipprovdut mis-Sħubijiet Comenius Regio, azzjoni ffukata fuq l-iżvilupp lokali fl-edukazzjoni, iżda li tista’ tiġi trasferita għas-SKK ukoll;

21. ifakkar li l-awtoritajiet lokali u reġjonali jaqdu rwol ewlieni fil-promozzjoni u l-iżvilupp tal-kultura fl-oqsma rispettivi tagħhom, b’mod speċjali fil-qafas tal-ħarsien tal-wirt kulturali, billi jippromovu l-innovazzjoni artistika, jappoġġjaw u jippromovu l-istituti u l-inizjattivi kulturali kif ukoll l-edukazzjoni u t-taħriġ u billi jorganizzaw festivals u avvenimenti kulturali (5). L-awtoritajiet lokali u reġjonali huma l-korpi ideali biex jibbilanċjaw l-elementi differenti tal-ekosistema kulturali u kreattiva u jipprovdu r-riżorsi assoċjati mitluba minn dawk li jaħdmu fis-SKK;

IŻ-ŻIEDA FL-IMPATT EKONOMIKU

22. jilqa’ b’sodisfazzjon il-fatt li l-Kummissjoni tenfasizza l-valur tas-SKK mil-lat tat-tkabbir u l-impjieg (li jgħoddu għat-3,3 % tal-PDG u jimpjegaw 6,7 miljun persuna – 3 % tal-impjieg totali) (6). Huwa evidenti li l-benefiċċji ekonomiċi jistgħu jissaħħu permezz tal-istrateġija l-ġdida proposta biex jiżdiedu l-kompetittività u l-potenzjal għall-esportazzjoni ta’ dawn is-setturi, kif ukoll biex tinkiseb l-ogħla rata ta’ benefiċċji sekondarji possibbli f’oqsma oħra bħall-innovazzjoni, l-ICT u r-riġenerazzjoni urbana. F’dan il-kuntest, il-KtR jenfasizza kemm huwa importanti li tintuża l-esperjenza lokali u reġjonali u li jiġi eżaminat kif is-settur kreattiv jista’ jintuża bħala mutur tat-tkabbir fis-setturi l-oħra;

23. sabiex ikun hemm l-ogħla għadd possibbli ta’ dawn l-effetti, hemm bżonn li jiġu ffaċilitati l-produzzjoni u l-konsum tal-kultura u l-iżvilupp tal-kreattività. Il-KtR jenfasizza l-importanza li nitgħallmu l-ħiliet kreattivi minn età żgħira kemm fi ħdan is-sistema edukattiva kif ukoll waqt il-ħin liberu, biex b’hekk iż-żgħażagħ ikollhom l-awtonomija meħtieġa biex jibbenefikaw bis-sħiħ mill-forom ġodda ta’ aċċess għall-kultura u jħejju lilhom innifishom aħjar għall-impjiegi futuri; b’mod partikolari, dawn jgħinu kemm liż-żgħażagħ kif ukoll lis-soċjetà inġenerali jindirizzaw il-konsegwenzi tal-bidla diġitali;

24. il-Komunikazzjoni tirrikonoxxi l-potenzjal li s-SKK jibbenefikaw minn firxa wiesgħa ta’ strumenti finanzjarji, fosthom Ewropa Kreattiva, Erasmus għal Kulħadd, il-Fondi tal-Politika ta’ Koeżjoni, l-Orizzont 2020, COSME u l-Faċilità Nikkollegaw l-Ewropa. Għandu jiġi rikonoxxut ukoll li l-awtoritajiet reġjonali u lokali jintervjenu b’mod iżjed dirett fil-qasam tal-kultura. Il-bliet u r-reġjuni mhux biss jipprovdu l-biċċa l-kbira tal-fondi għall-kultura fil-biċċa l-kbira tar-reġjuni Ewropej, iżda jaġixxu wkoll bħala laboratorji għall-isperimentazzjoni u l-innovazzjoni kulturali u kreattivi, u jaqdu rwol ewlieni fl-iżvilupp tal-clusters kulturali u kreattivi;

25. jenfasizza l-importanza li tibqa’ tingħata għajnuna mill-Istat għall-finijiet tal-promozzjoni tal-kultura. Għalhekk, iħeġġeġ lill-Kummissjoni biex meta toħroġ ir-regoli l-ġodda dwar l-għajnuna mill-Istat, tikkunsidra mill-ġdid il-kriterju ta’ nfiq territorjali għall-films u xogħlijiet awdjoviżivi oħra sabiex ma jiġix mhedded l-impatt territorjali ta’ tali xogħlijiet;

26. jeħtieġ li tiġi promossa governanza kulturali tajba, b’konformità mal-Konklużjonijiet tal-Kunsill adottati fit-3201 laqgħa tal-Kunsill għall-Edukazzjoni, iż-Żgħażagħ, il-Kultura u l-Isport (Brussell, 27 ta’ Novembru 2012);

IT-TITJIB TAL-KLIMA GĦAS-SKK FL-EWROPA

27. il-Kummissjoni titlob għal firxa ta’ azzjonijiet biex jippromovu l-kundizzjonijiet adatti biex jiffjorixxu s-setturi kulturali u kreattivi. Dawn għandhom jiffukaw fuq l-iżvilupp tal-ħiliet, l-aċċess għall-finanzjament, il-promozzjoni ta’ mudelli ġodda ta’ negozju, l-iżvilupp tal-udjenzi, l-aċċess għas-swieq internazzjonali u t-titjib tar-rabtiet ma’ setturi oħra. Iżda s-SKK jiffaċċjaw ukoll sfidi partikolari, peress li huma ddominati mill-mikrointrapriżi, l-SMEs u intrapriżi ta’ ħaddiema impjegati għal rashom li jitolbu sens ta’ inizjattiva u organizzazzjoni fil-livell lokali. Għalhekk, l-awtoritajiet lokali u reġjonali jistgħu juru li huma iktar effikaċi f’li jinfurmaw l-intrapriżi lokali dwar il-mod ta’ kif jistgħu jippromovu l-attivitajiet lokali u reġjonali kulturali (7);

28. huwa tal-fehma li s-sħubija hija kruċjali għas-SKK u jilqa’ b’sodisfazzjon miżuri li jiżguraw sħubijiet/alleanzi u l-kundizzjonijiet meħtieġa għat-trasmissjoni tal-prattiki tajba, għat-tisħiħ tal-għarfien u għall-implimentazzjoni ta’ netwerks għat-tixrid tal-esperjenzi li jikkonċernaw il-possibbiltà li jintuża bis-sħiħ il-potenzjal tas-SKK (8). Għandu jiġi kkunsidrat it-twaqqif ta’ Netwerks Tematiċi għas-SKK sabiex it-trasmissjoni tal-għarfien taħdem b’mod iżjed effettiv fil-livell Ewropew;

29. jinnota l-intenzjoni tal-Kummissjoni li ttejjeb il-qafas regolatorju tal-UE għas-SKK u jappoġġja l-enfasi li tagħmel fuq il-ħtieġa li jiġu semplifikati r-regoli eżistenti u jiżdied l-aċċess għall-finanzjament estern għas-setturi kulturali u kreattivi;

30. iqis, iżda, li l-Kummissjoni għandha b’mod urġenti tistabbilixxi qafas regolatorju ċar dwar id-drittijiet ta’ proprjetà intellettwali u d-dritt tal-awtur fl-ambitu tal-iżvilupp tal-cloud computing;

MIŻURI TA’ POLITIKA

31. jappoġġja l-enfasi li ssir fil-Komunikazzjoni fuq il-ħames motivaturi ewlenin ta’ politika: l-iżvilupp tal-ħiliet; it-titjib fl-aċċess għall-finanzi; il-promozzjoni ta’ mudelli ġodda ta’ negozju u t-tkabbir tal-udjenzi; l-iffaċilitar tal-kooperazzjoni ma’ setturi u politiki oħrajn; u l-espansjoni fil-firxa internazzjonali;

32. id-dokument tal-Kummissjoni jirrikonoxxi biċ-ċar ir-rabtiet li s-SKK għandhom ma’ oqsma ta’ politika oħra, fosthom l-ICT, it-turiżmu, eċċ. Madankollu, ir-rabta tagħhom mal-oqsma tal-politika tal-edukazzjoni għandhom jiġu enfasizzati b’mod aktar ċar. Il-KtR iħeġġeġ ukoll approċċ iżjed proattiv li jappoġġja l-iżvilupp ta’ sinerġiji bejn is-SKK innifishom kif ukoll mal-atturi ekonomiċi u soċjali f’ambiti oħra biex jiġu appoġġjati oqsma ġodda u innovattivi ta’ attività, bħall-crossmedia, il-midja soċjali, l-ippubblikar diġitali, it-turiżmu kreattiv (9), eċċ.;

33. jappoġġja l-proposta għal strateġija f’diversi livelli abbażi ta’ approċċ doppju li jħaddan kemm id-dimensjoni orizzontali tal-politika kif ukoll dik vertikali. Il-linja vertikali tal-azzjoni – approċċ olistiku għal strateġiji integrati – hija partikolarment importanti, peress li tirrikonoxxi b’mod espliċitu r-rabtiet ma’ oqsma oħra ta’ politika, bħall-industrija, it-turiżmu, l-edukazzjoni, il-finanzjament, eċċ.;

34. jappoġġja l-idea li l-inizjattivi taċ-Ċertifikat tal-Patrimonju Ewropew u l-Kapitali Ewropej tal-Kultura ser ikomplu jiġu użati bħala laboratorji għall-iżvilupp tal-udjenzi u l-parteċipazzjoni taċ-ċittadini. Għandu jiġi rikonoxxut li inizjattivi bħal dawn ibbażati fil-livell lokali jiffurmaw żoni u clusters kreattivi importanti fi ħdan in-netwerks nazzjonali u globali tas-SKK, u jgħinu biex jikkollegaw iċ-ċirkwiti globali tal-kultura mal-komunitajiet lokali;

35. jenfasizza l-bżonn għal iżjed informazzjoni u evidenza dwar it-tħaddim u l-effetti tas-SKK, liema ħaġa tgħin il-kawża tal-finanzjament kummerċjali tal-intrapriżi kreattivi. L-EUROSTAT għandu jitħeġġeġ jiżviluppa statistika kulturali Ewropea iżjed effettiva u f’waqtha. Barra minn hekk, jistgħu jsiru studji dwar is-SKK f’kuntesti lokali u reġjonali speċifiċi biex jiġi analizzat it-tħaddim tal-ekosistema kulturali ta’ tipi differenti ta’ lokalitajiet fl-UE, bil-għan li tiġi aġġornata l-prattika tajba u jiġu identifikati t-tendenzi ewlenin fis-SKK;

36. jitlob bis-sħiħ li l-kultura u l-kreattività jiġu integrati aħjar fl-Istrateġija Ewropa 2020, b’mod partikolari permezz tal-inizjattivi ewlenin Aġenda Diġitali, Aġenda għall-Ħiliet ġodda u l-Impjiegi u Unjoni tal-Innovazzjoni, fid-dawl tal-fatt li, biex nappoġġjaw tkabbir intelliġenti, sostenibbli u inklużiv, hemm bżonn mhux biss tal-“intrapriżi”, iżda ta’ sistema kompleta ta’ għarfien u ekosistema kulturali soda;

37. fl-aħħar nett, jieħu nota tal-proposta tal-Kummissjoni li l-progress fl-implimentazzjoni tal-istrateġija jiġi mmonitorjat bl-użu tal-metodu miftuħ ta’ koordinazzjoni fil-qasam kulturali. Il-KtR jixtieq jenfasizza b’mod partikolari li r-rappreżentanti nazzjonali għandhom jikkonsultaw b’mod sistematiku lill-atturi lokali u reġjonali sabiex ikunu jistgħu jippreżentaw il-kwistjonijiet bl-aktar mod affidabbli possibbli.

Brussell, 30 ta’ Mejju 2013 Il-President tal-Kumitat tar-Reġjuni Ramón Luis VALCÁRCEL SISO

(1) CdR 181/2010 fin.

(2) CdR 181/2010 fin.

(3) CdR 401/2011 fin.

(4) CdR 191/2011 fin.

(5) CdR 172/2007 fin.

(6) Rapport tal-2010 dwar il-Kompetittività Ewropea. Sorsi oħra taw stima ogħla, b’perċentwal ta’ 4,5 % tal-PDG u 8,5 miljun persuna impjegata (TERA Consultants, 2010).

(7) CdR 401/2011 fin.

(8) CdR 181/2010 fin.

(9) OECD (2009) The Impact of Culture on Tourism. OECD: Pariġi.